Frederik Vad (S), 2026-01-29:
Tak til Danmarksdemokraterne for det her forslag – det her er jo en dag, vi aldrig får igen, så den skal bruges klogt – og jeg er glad for, at vi kan diskutere hjemsendelsespolitik.
Men jeg synes også, at den tone, der ligger i beslutningsforslaget fra Danmarksdemokraterne, og den brede tåge af udlændingepolitik, som de her diskussioner tit ender med i forhold til at løfte sig fra det konkrete og at komme over i den generelle debat om, hvordan regeringen i almindelighed og Socialdemokratiet i særdeleshed håndterer udlændingespørgsmålet, tit er en tåge, som er fyldt med en række fejl.
Men først og fremmest vil jeg sige til Danmarksdemokraterne, at vi deler ambitionen om at få syrerne hjem så hurtigt som muligt.
Vi glæder os over, at flere rejser hjem.
Der er lige kommet et folketingssvar kunne jeg se, til hr. Peter Skaarup, der viser, at sidste år var der flere syrere, der forlod Danmark, end der kom ind i Danmark, hvilket jo er glædeligt.
Og vi vil gerne gøre mere og også diskutere, om de regler, vi har for permanent ophold, er de rigtige, og det samme gælder statsborgerskab, som jo ligger i forlængelse af det.
Når alt det så er sagt, synes jeg, at det billede, der bliver tegnet, også her, af regeringens hjemsendelsespolitik, er forfejlet.
Det kan jo undre, at formanden for det parti, der går ned i Folketingssalen med de her beslutningsforslag, punker regeringen og Socialdemokratiet for ikke at have håndteret en opgave godt nok, som opstod på hendes vagt.
Altså, dem, der lukkede alle de her syrere ind fra 2015 til 2019, er dem, der nu kommer og brokker sig over, at det ikke er blevet håndteret godt nok af os, der har skullet håndtere den opgave.
Det synes jeg er lidt svært at forstå.
Det kan måske også, synes jeg, være lidt svært at forstå, hvorfor der er så meget kritik af Socialdemokratiet i forhold til hjemrejsepolitik, når der er sket ting på Socialdemokratiets vagt siden 2019, som ikke skete før.
Hvorfor er det os, der skulle halvere antallet af udlændinge i udsendelsesposition?
Hvorfor var det os, der skulle reducere antallet af afviste asylsøgere på udrejsecentre fra 1.200 til 300?
Hvorfor var det os, der skulle gennemføre de strammeste statsborgerskabsregler i nyere Danmarkshistorie?
Hvorfor er det os, der har skullet levere de strammeste udvisningsregler inden for dansk ret nogen sinde?
Hvorfor er det på vores vagt, at det sker, at der så sent som i går kom en meddelelse fra Danmarks Fængsler, der viste, at der sidste år blev slået rekord, for aldrig har vi fået sendt så mange kriminelle udlændinge til afsoning i deres fænglset med så stor en mængde straf samlet set.
Sidste år røg der, hvad der svarer til 219 års fængsel samlet set til afsoning i udlandet.
Hvor er det på vores vagt, at man skulle bygge et fængsel i Kosovo?
Det kunne man jo bare have gjort for 10 år siden.
Hvorfor er det på vores vagt, at flere flygtninge og familiesammenførte til flygtninge rejser ud end ind i Danmark?
Hvorfor er det på vores vagt, at asyltallet er det laveste i 40 år?
Og hvorfor er det på vores vagt, som sagt, at vi nu kan se det svar, hr. Peter Skaarup har fået fra ministeriet, om, at der nu er flere syrere, der forlader Danmark, end kommer ind i Danmark?
Når man hver eneste morgen, fra man står op, bliver skudt i skoene, at man gør for lidt, for sent og for dårligt, så kan det undre, at listen over stramninger og listen over opnåede resultater på udlændingeområdet alligevel er ret lang og har været ret lang siden 2019.
Og at det er sket, imens det uansvarlige Socialdemokrati, som Danmarksdemokraterne siger ikke har styr på noget som helst og kommer med erkendelser, men ikke kommer med handlinger, som det bliver sagt, har været ved magten.
Det synes jeg er svært at forstå.
Det betyder ikke, at der ikke skal ske mere.